
Az oralis epithelium exfoliatív citológiai vizsgálata vesetranszplantált illetve autológ haemopoetikus őssejt-transzplantált betegekben

Bevezetés: Az autológ illetve allogén haematopoetikus őssejt transzplantáció (HSCT) során
alkalmazott, nagy dózisú, intenzív citosztatikus kezelés kapcsán kialakuló súlyos
immunszupresszió egyik gyakori szövődménye a mucosa barrier sérülés (MBI), az oralis
(OM) és enteralis (EM) mucositis. A kezelések fokozzák a másodlagos daganatok
kialakulásának rizikóját is. Hasonlóképpen ismert a szolid szervtranszplantációkat követően
a rejectio rizikójának csökkentése céljából alkalmazott tartós immunszupresszív terápiák
szekunder onkogén hatása is. Célunk volt, hogy összehasonlítsuk az autológ HSCT-n átesett
betegekben az alkalmazott indukciós, konszolidáló és nagydózisú kondícionáló kezelések,
valamint a vesetranszplantáción áteső betegekben a tartós immunszupresszív terápia hatására
az oralis mucosa epithel sejtjeiben bekövetkező morfológiai változásokat. Anyag és módszer:
Vizsgálatunkba nyolc, malignus hematológiai betegség miatt autológ HSCT-n, 16 krónikus
veseelégtelenség miatt vesetranszplantáción átesett beteget és 27 korban egyező, krónikus
betegségben nem szenvedő kontroll személyt vontunk be. A mindkét oldali buccaról
exfoliatív citológiával nyert szájnyálkahártya keneteket digitális képanalízissel elemeztük. A
’mesterséges intelligencia’ (AI) alapú gépi tanulás (Pathronus platform) révén azonosított
hámsejteket egyenként validáltuk (illetve elvetettük), majd Image J software-rel a teljes sejt
(C=P+N), a citoplazma (P) és a nucleus (N) vizsgálata során 9-9 paramétert értékeltünk:
felszín (area), átmérő (feret) kerület (perimeter), körkörösség (circularity), kerekség
(roundness), teltség (solidity), átlagos intenzitás (mean), leggyakrabban előforduló intenzitás
érték (mode) valamint a terület és az átlagos intenzitás szorzata (integrated density - IntDen).
A statisztikai analízishez Kolmogorov-Smirnov tesztet, Kruskal-Wallis próbát és Dunn
tesztet alkalmaztunk. Eredmények: A vizsgált 27 paraméter közül 17 mutatott szignifikáns
(p<0,05) különbséget az autológ HSCT-n átesettek és a vesetranszplantáltak között. A
cellularis atípia főbb jegyei a HSCT csoportban voltak kifejezettebbek. Következtetés: Az
alkalmazott immunszupresszív terápiák hatása az oralis epitheliumra mindkét
transzplantációt követően kimutatható és jelentős. Klinikai jelentőség: A szekunder
daganatok kialakulása szempontjából fokozott rizikójú betegcsoportok rendszeres stomatoonkológiai szűrése és poszttranszplantációs fogászati gondozása indokolt.



